b'\n_START_ARTICLE_\nMorter (arma)\n_START_SECTION_\nHist\xc3\xb2ria\n_START_PARAGRAPH_\nSi b\xc3\xa9 \xc3\xa9s dif\xc3\xadcil saber qui va ser el primer home que va tenir la idea d\'elevar un can\xc3\xb3 de manera de poder fer caure un projectil verticalment, hi ha motius per a atribuir-Mehmet II durant el Gran setge de Constantinoble de 1453. Manuscrits grecs de 1551 refereixen que Mehmet, assetjat per una flota enemiga en el Banya Daurada, va proposar crear una arma d\'aquestes caracter\xc3\xadstiques, tenint \xc3\xa8xit en el seu \xc3\xbas contra un dels vaixells que va enfonsar despr\xc3\xa9s d\'alguns trets._NEWLINE_Al segle XVI el morter ja havia esdevingut una arma for\xc3\xa7a comuna, rebent el seu nom per la forma rabassuda i semblant a una olla dels primers models. Els tubs eren bastant curts (no m\xc3\xa9s de dues o tres vegades el calibre i aquest en general era superior als 150 mm). Es tractaven doncs d\'armes per a la defensa o de setge de fortaleses. A mitjans del segle XIX es va intentar el seu \xc3\xbas com armes de defensa costanera, per\xc3\xb2 gaireb\xc3\xa9 estaven en des\xc3\xbas com a pe\xc3\xa7a d\'artilleria per a la infanteria._NEWLINE_Tot i aix\xc3\xb2 la guerra de trinxeres de desgast que s\'establ\xc3\xad al Front Occidental de la Primera Guerra Mundial va determinar la imperiosa necessitat d\'emprar una arma que pogu\xc3\xa9s disparar des de l\'interior de les trinxeres i les seves fortificacions, sense exposar-se al foc enemic, per tal de donar suport a la infanteria i assetjar les l\xc3\xadnies enemigues. Inicialment els anglesos i francesos van emprar morters del segle XIX utilitzats en la Guerra de Crimea, i varen improvisar altres de gran pes. Els alemanys tamb\xc3\xa9 van seguir aquestes idees, entre les realitzacions destaca el  Minenwerfer  (llan\xc3\xa7a-mines)._NEWLINE_El 1915 els brit\xc3\xa0nics van aconseguir un disseny compacte amb tub d\'\xc3\xa0nima llisa i b\xc3\xadpede, que \xc3\xa9s considerat com el primer morter modern. El van anomenar "Morter Stokes" en honor al seu creador, Wilfred Stokes i se\'n van desenvolupar diversos calibres, des dels 60 als 120 mm._NEWLINE_Els morters moderns en general s\xc3\xb3n derivats directes del morter Stokes. Estan formats per un tub a l\'interior del qual es deixa caure la munici\xc3\xb3, la base de la qual impacta amb l\'agulla percutora, al fons del tub, cosa que resulta en la detonaci\xc3\xb3 del propelent i el conseg\xc3\xbcent tret del projectil._NEWLINE_Les granades utilitzades com a munici\xc3\xb3 s\xc3\xb3n de fabricaci\xc3\xb3 m\xc3\xa9s senzilla i barata que les d\'artilleria convencional, i transporten una c\xc3\xa0rrega explosiva per unitat de pes m\xc3\xa9s gran proporcionant un major poder destructiu. Aix\xc3\xb2 permet tamb\xc3\xa9 una millor distribuci\xc3\xb3 dels fragments de metralla i una \xc3\xb2ptima distribuci\xc3\xb3 de l\'energia cin\xc3\xa8tica de l\'explosi\xc3\xb3._NEWLINE_Durant la Segona Guerra Mundial, tots els pa\xc3\xafsos van millorar els seus dissenys, destacant els models sovi\xc3\xa8tics de 120 mm de calibre i els americans de 82 mm, que continuarien operant durant d\xc3\xa8cades._NEWLINE_Avui en dia existeixen models amb rec\xc3\xa0rrega autom\xc3\xa0tica i direcci\xc3\xb3 assistida per ordinador. Aquests dissenys avan\xc3\xa7ats solen anar muntats en vehicles degut al major pes i calibre en comparaci\xc3\xb3 amb els models d\'infanteria.\n_START_SECTION_\n\xc3\x9as t\xc3\xa0ctic\n_START_PARAGRAPH_\nEls morters lleugers s\'inclouen normalment entre l\'armament de les unitats d\'infanteria, i els models m\xc3\xa9s pesants s\'assignen als batallons d\'artilleria de suport, amb l\'avantatge afegit sobre aquesta de no estar limitats a les necessitats d\'infraestructura log\xc3\xadstica de transport i vies de comunicaci\xc3\xb3 que requereix l\'artilleria._NEWLINE_Els grups de morters (bateries) tamb\xc3\xa9 solen assignar com a primer esgla\xc3\xb3 de suport de foc en els ex\xc3\xa8rcits moderns, prove\xc3\xafts de mitjans radioel\xc3\xa8ctrics d\'enlla\xc3\xa7 per coordinar i corregir el seu foc indirecte. En els casos de la defensa, cada bateria t\xc3\xa9 assignat un sector, que s\'encarrega de batre comanda dels infants. El mateix dep\xc3\xa8n de l\'abast del morter, sent en l\'actualitat d\'uns 4.000 metres aproximadament. Tamb\xc3\xa9 \xc3\xa9s una arma que pot ser emprada per forces irregulars en la seva funci\xc3\xb3 de setge, destacant per la seva mobilitat._NEWLINE_Pot emprar diferents tipus de munici\xc3\xb3: explosiva, trencadora, fragment\xc3\xa0ria, fum\xc3\xadgena, gas verin\xc3\xb3s o incapacitant, il\xc2\xb7luminant, etc.'